“ನಮ್ಮ ಊರು ಬೆಂಗಳೂರು, ಸಖತ್ ಕೂಲು”- ಹಳೇ ಬೆಂಗ್ಳೂರನ್ನ ನೆನಪಿಸೋ ಈ ವಿಡಿಯೋ ನೋಡಿ

ಬೆಂಗಳೂರು: ನೀವು ಬೆಂಗ್ಳೂರಲ್ಲೇ ಹುಟ್ಟಿ ಬೆಳೆದವರಾಗಿದ್ರೆ ಅಥವಾ ಬಹಳ ವರ್ಷಗಳಿಂದ ಬೆಂಗ್ಳೂರಲ್ಲೇ ನೆಲೆಸಿದ್ರೆ ಈ ವಿಡಿಯೋ ನಿಮಗೆ ಹಳೇ ಬೆಂಗ್ಳೂರನ್ನ, ಅದರ ಸೊಬಗನ್ನ ನೆನಪಿಸೋದ್ರಲ್ಲಿ ಡೌಟಿಲ್ಲ.

ಯುವತಿಯೊಬ್ಬರು ಬೆಂಗ್ಳೂರಿನಿಂದ ಲಂಡನ್‍ಗೆ ಹಾರೋ ಮುನ್ನ ಒಮ್ಮೆ ತನ್ನ ಪ್ರೀಮಿಯರ್ ಪದ್ಮಿನಿ ಕಾರಿನಲ್ಲಿ ನಗರಪ್ರದಕ್ಷಿಣೆ ಮಾಡೋ ವಿಡಿಯೋ ಇದು. ಈಕೆಗೆ ಬೆಂಗ್ಳೂರು ಕೇವಲ ನಗರವಲ್ಲ, ಒಂದು ಬಾಂಧವ್ಯ. ಬೆಂಗ್ಳೂರು ಇಸ್ ಎ ಸಿಟಿ ಆಫ್ ಅಟ್ಯಾಚ್‍ಮೆಂಟ್ ಎಂತಲೇ ವಿಡಿಯೋ ಆರಂಭವಾಗುತ್ತೆ.

ಬೆಂಗ್ಳೂರಿನ ಪ್ರಖ್ಯಾತ ಎಂಟಿಆರ್ ರೆಸ್ಟೊರೆಂಟ್‍ನಿಂದ ಹಿಡಿದು ಚಿಕ್ಕ ಚಿಕ್ಕ ಗಲ್ಲಿಗಳಿಗೊಮ್ಮೆ ಭೇಟಿ. ವಿಧಾನಸೌಧ, ಎಂಜಿ ರೋಡ್, ಟೌನ್ ಹಾಲ್, ಲಾಲ್‍ಬಾಗ್ ಹೀಗೆ ಬೆಂಗ್ಳೂರಿನ ಎಲ್ಲಾ ಪ್ರಮುಖ ಸ್ಥಳಗಳನ್ನ, ಅದರ ವೈಭವವನ್ನ ಈ ವಿಡಿಯೋ ಸಾರುತ್ತೆ. ಅಲ್ಲದೆ ಈ ವಿಡಿಯೋದಲ್ಲಿ ಹಳೇ ಬೆಂಗಳೂರಿನ ಚಿತ್ರಣಗಳೂ ಇದ್ದು, ನಿಮ್ಮನ್ನ ಆ ಹಳೇ ದಿನಗಳಿಗೆ ಕರೆದುಕೊಂಡು ಹೋಗುತ್ತೆ. “ನಮ್ಮ ಊರು ಬೆಂಗಳೂರು…. ಸಖತ್ ಕೂಲು..” ಅನ್ನೋ ಸಾಲುಗಳು ಇದು ನಮ್ಮೂರು ಅನ್ನೋ ಹೆಮ್ಮೆಯ ಭಾವ ಮೂಡಿಸುತ್ತೆ.

ಫ್ಲಾಶ್ ಫ್ರೇಮ್ ವಿಶುವಲ್ಸ್ ಅಕಾಡಮಿ ಆಫ್ ಫಿಲ್ಮ್ ಅಂಡ್ ಟೆಲಿವಿಶನ್‍ನವರು ನಿರ್ಮಾಣ ಮಾಡಿರೋ ಈ ಬೆಂಗ್ಳೂರು ಹಾಡು ಈಗಾಗಲೇ 98 ಸಾವಿರಕ್ಕೂ ಹೆಚ್ಚು ಬಾರಿ ವೀಕ್ಷಣೆಯಾಗಿದ್ದು 6 ಸಾವಿರಕ್ಕೂ ಹೆಚ್ಚು ಬಾರಿ ಶೇರ್ ಆಗಿದೆ.

ಬೆಂಗಳೂರು ತುಂಬಾ ಬದಲಾಗಿದೆ ಅಂತ ನಾವು ಯಾವಾಗಲೂ ದೂರುತ್ತಿರುತ್ತೇವೆ. ಆದ್ರೆ ವಿಡಿಯೋದಲ್ಲಿ ಹಳೇ ಹಾಗೂ ಹೊಸ ಬೆಂಗಳೂರಿನ ದೃಶ್ಯಗಳನ್ನ ನೋಡಿದಾಗ, ಬದಲಾಗಿರೋದು ಬೆಂಗ್ಳೂರಲ್ಲ, ಜನರಿಂದಲೇ ಈ ರೀತಿ ಆಗಿದೆ ಅನ್ನೋದು ಕಾಣುತ್ತೆ. ನಾವು ಬೆಂಗ್ಳೂರಿನ ಒಳ್ಳೇ ಅಂಶಗಳನ್ನ ತೋರಿಸಲು ಬಯಸಿದ್ವಿ ಅಂತ ವಿಡಿಯೋ ನಿರ್ಮಾಣ ಮಾಡಿರೋ ಕೀರ್ತಿ ಕುಮಾರ್ ಪತ್ರಿಕೆಯೊಂದಕ್ಕೆ ಹೇಳಿದ್ದಾರೆ.

ನೀವೂ ಒಮ್ಮೆ ಈ ವಿಡಿಯೋ ನೋಡಿ…. ರಿವೈಂಡ್ ಮೋಡ್‍ನಲ್ಲಿ ಬೆಂಗಳೂರು ಪ್ರದಕ್ಷಿಣೆ ಮಾಡಿದ ಅನುಭವವಾಗುತ್ತೆ.

https://www.facebook.com/ffvacademy/videos/1589373407739350/